Aucamp bedank; Msimanga se kop ook geëisMarietha Aucamp. Foto: Facebook Marietha Aucamp, die Stad Tshwane se personeelhoof, het Donderdagaand bedank op versoek van Solly Msimanga, burgemeester van Tshwane. Msimanga het dié nuus in ŉ mediaverklaring bevestig. “Van myself, as burgemeester, wil ek haar alle voorspoed met haar toekomsplanne toewens.” Maroela Media het vroeër berig Aucamp is op spesiale verlof geplaas nadat mediaberigte dit aan die lig gebring het dat sy moontlik nie oor die nodige kwalifikasies vir haar pos beskik nie. Daar is verder beweer dat Msimanga ŉ groot rol gespeel het in haar aanstelling. Die ANC in Tshwane het intussen Donderdag ŉ klag van bedrog teen Aucamp aanhangig gemaak. Hulle beweer hulle het nog altyd gesê Msimanga is nie die ware burgemeester van Tshwane nie en dat Aucamp agter die skerms die toutjies getrek het. Lesego Makhubela, woordvoerder van die ANC-koukus in Tshwane, het gesê toe die DA-administrasie oorgeneem het, was Aucamp raadslid van die DA. “Sy is toe as burgemeesterskomiteelid aangestel en ons het vurig daarop gereageer. Hulle het haar toe verwyder en direk in die kantoor van die burgemeester geplaas en vir haar ŉ pos gegee waarvoor sy nie gekwalifiseerd is nie.” Hy het so ver gegaan as om te sê dat Aucamp daar geplaas is om die “marionet [Msimanga] op te pas”. Die ANC het geëis dat Msimanga onmiddellik bedank. Tebogo Joala, ANC-woordvoerder in Tshwane, het verskeie dokumente voorgehou wat blykbaar deur Aucamp onderteken is wat aandui dat sy ŉ B Tech-graad het.